《感春》
宋代·李处权

春风欲裂石，春云如鼓涛。
况复横来雨，檐溜声连宵。
畸人早盥帻，散目临亭皋。
挽折户外柳，吹残竹间桃。
慨然念芳物，摧抑适所遭。
因之感时节，幽愤空忉忉。
少年亦弃置，自引瓶中醪。
醉后眼生缬，孤坐清吟高。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。